runetrust/blame-folketinget-dk huggingface dataset:
Torsten Schack Pedersen (V), 2022-12-20:
Vi har i Danmark et kæmpe potentiale for fangst og lagring af CO 2 , da vores undergrund er særlig brugbar til formålet, og dermed kan og skal CCS være med til at reducere både Danmarks, men også vores nabolandes CO 2 -udledninger markant, og det kræver selvfølgelig, at vi får sat gang i den teknologiske udvikling i tide.
Peter Skaarup (DF), 2003-02-18:
Sandheden er jo faktisk, at hvis man skal gøre sig nogen som helst forhåbninger om at lægge et maksimalt pres på Saddam Hussein - og de fleste er jo enige om, at Saddam Hussein har overtrådt alle mulige FN-resolutioner, så mange, som han overhovedet kunne komme af sted med - så duer det ikke, at vi viser svaghed over for den diktator, som har gjort så meget dårligt over for sin egen befolkning gennem tiden.
Lars Barfoed (KF), 2010-11-23:
Forespørgslen går jo for det første ud på at give en status for ytringsfrihedens tilstand i Danmark, og for det andet en vurdering af, hvordan ytringsfriheden har udviklet sig under den borgerlige regering, og som det tredje en redegørelse for, hvordan regeringen fremadrettet vil sikre, at borgerne kan nyde godt af en udstrakt grad af personlig frihed.
Pernille Rosenkrantz-Theil (EL), 2002-03-20:
Det er da en fuldstændig ny tradition i dansk politik, at man kun stemmer for forslag, såfremt der er et flertal for dem, og det er da heller ikke den strategi, Dansk Folkeparti i øvrigt lagde for dagen i går under afstemningerne, men den strategi gælder åbenbart kun, når man er kommet til at stemme anderledes, end hvad man havde lovet i valgkampen.
Christian H. Hansen (UFG), 2011-05-02:
Jeg kom selv med forslaget for lidt tid siden, og jeg kan forstå, at i hvert fald Socialdemokratiet, De Radikale og Enhedslisten bakker op om muligheden for en høring, og så skulle det jo nok være muligt at få det gennemført, så vi kan få et ordentligt videngrundlag for det her og høre, om det forholder sig, som regeringsfløjen siger, med forholdene på det her område.
Kristen Touborg (SF), 2008-02-19:
For er det ikke brud på en aftale, når man har overført et område til hjemmestyret og dermed har sagt, at det altså nu er Grønland, der bestemmer over det her område, og man så efterfølgende kommer og siger: Det har vi for resten fortrudt, nu synes vi ikke, at I gør det godt nok.
Malte Larsen (S), 2025-11-26:
Det er her vigtigt, at metoderne, der bliver brugt, er skånsomme over for de fisk, der lever i de pågældende områder, og en af metoderne, der er tilgængelige i dag, bruger lydsystemer, der kan være skadelige for fiskene og dyrelivet i havet i øvrigt.
Morten Bødskov (S), 2012-06-06:
Jeg synes helt generelt, at det, der tegner sig her i regeringsgrundlaget – og det er der, jeg håber på, at den positive opbakning, der har været til god regeringsførelse, kan udkrystallisere sig yderligere – er, at vi kan tage fat på det her i en konstruktiv dialog og så få det bragt endnu længere fremad.
Helle Thorning-Schmidt (S), 2007-10-04:
Men jeg vil da godt snakke om skattelettelser, for inden for det sidste stykke tid er der jo givet tre skattelettelser, først en på knap 10 mia. kr., så en automatisk skattelettelse, som kommer inden 2010, og lige her forleden dag hørte vi så, at de, som er i arbejde som 64-årige, også skal have en ret stor skattelettelse for at blive på arbejdsmarkedet.
Lars Løkke Rasmussen (V), 2011-10-06:
Derfor burde det jo være sådan, at i en regering, der ville det brede samarbejde, som gerne ville en boligpakke, og hvor statsministeren efter valget, endda helt uagtet Venstres position, garanterede, at det her blev til noget, skulle statsministeren da sige: Nu er vi kommet så langt, at der er et overblik over, hvad det er for en økonomisk politik, den her regering skal føre.
Per Stig Møller (KF), 2004-02-04:
I de samtaler, jeg siden da har haft, og jeg har taget meget alvorlige samtaler om forløbet, for jeg ønsker ligesom hr. Keld Albrechtsen, at der kommer en gennembrydende succes i WTO, har jeg talt med flere, bl.a. lederen af landbrugsforhandlingsrunden, Ghanas udenrigshandelsminister, der dybt beklager sammenbruddet, for han mente, at de var meget, meget tæt på en aftale, og var glad for den indstilling, vi har til Singaporeemnerne.
Aage Frandsen (SF), 1998-01-14:
Det er ikke, fordi man skal gøre det ens overalt, og jeg mener, at da man for nogle år siden i ministerens forgængers tid fik indført skolebestyrelserne, hvor der var forældre og ansatte og efterhånden også elever med indflydelse, og den model skulle forplantes videre til ungdomsuddannelserne, fik det en konstruktion, som i virkelighedens verden, når det drejede sig om gymnasium og hf, ikke duede.
Kristian Thulesen Dahl (DF), 2003-04-01:
Kan vi så ikke bare få en tilkendegivelse her, som ministeren kan lytte til, om Det Konservative Folkepartis folketingsgruppe synes, det vil være en god idé på trods af dette beslutningsforslag så at offentliggøre de her dokumenter, eventuelt love, at man i fortrolig form fremsender dem til f.eks. Folketingets Finansudvalg?
Eyvind Vesselbo (V), 2012-12-11:
Det betyder jo ikke, at vi så har løst alle problemer, bare fordi vi har afsat de penge, men det er da et fantastisk godt udgangspunkt, og vi får sat fokus på det, som er problemet, nemlig at der er nogle meget, meget svage stofmisbrugere, som har brug for at komme et sted og få noget hjælp.
Svend Aage Jensby (V), 2002-04-09:
Jeg vil i den forbindelse minde om, at baggrunden for de vidtgående tvangsmidler, der er i Christianialoven, netop var, da man i 1989 vedtog dem, at erfaringerne havde vist, at det ikke var praktisk muligt at håndhæve forbud mod byggeri på Christiania efter almindeligt gældende regler i byggelovgivningen. Ved loven blev der skabt særlig hjemmel til at udstede tilladelser, påbud eller forbud samt til at håndhæve disse, hvis reglerne for området ikke blev overholdt.
Finn Sørensen (EL), 2015-04-14:
For jeg vil da fortsætte polemikken så vidt, at jeg lige vil gøre opmærksom på, at sådan som jeg har forstået det, er SF ikke en del af noget forlig her, og har som sådan ikke har haft nogen indflydelse på hverken L 183, som vi behandlede for 1 time siden, eller det lovforslag, som vi behandler her.
Ole Stavad (S), 2002-05-27:
Vi har i øvrigt spurgt dem, der betragter sig som regeringens stærke allierede, Dansk Folkeparti, og ingen har givet os noget svar. Hvis jeg må citere, som jeg også gjorde ved starten af debatten, fra Nordjyske Stiftstidende den 14. maj 2002 efter den store regionalpolitiske konference i Aalborg den 13. maj 2002, hvor økonomi- og erhvervsministeren sagde: »Jeg kan ikke love jer alle de penge, som den tidligere regering gjorde.
Morten Dahlin (V), 2020-05-05:
Der er et krav om, at man skal kunne tale dansk; der er et krav om, at man ikke må have begået alvorlig kriminalitet; der er et krav om, at man skal være selvforsørgende; og der er et krav om, at man skal give den lokale borgmester hånden, uanset om borgmesteren hedder Per eller Pernille.
Tove Videbæk (KD), 2004-11-17:
Men lad os tage den debat på et andet tidspunkt, og jeg vil gerne her signalere, at den debat vil jeg gerne tage, for der er ingen tvivl om, at hvis vi reelt kan bidrage til at løse et problem ved at gå ned i pakningsstørrelse, så skal vi selvfølgelig gøre det.
Per Clausen (EL), 2005-11-29:
Der er for mig at se ingen sammenhæng i Venstres politik, og det er jo altid ærgerligt, selv om jeg da nok har på fornemmelsen, at hr. Eyvind Vesselbo er tættere på det, der er Venstres grundsynspunkt, nemlig at brugerbetaling altid er godt, end Venstres ordfører var under den tidligere debat, hvor man af den konservative kulturminister åbenbart var blevet lokket lidt ud i nogle socialistiske, jeg vil ikke kalde det vildfarelser, men rigtige veje at gå.
Line Barfod (EL), 2004-02-26:
Jeg vil godt høre: Når Socialdemokratiets ordfører nu siger, at Socialdemokratiet ikke ønsker at bruge straf som middel, hvordan harmonerer det så med, at man den ene gang efter den anden er med til at indføre hårdere sanktioner og hårdere straffe over for borgerne, når borgerne overtræder nogle regler, hvis de kommer for sent til en samtale på arbejdsformidlingen eller ved en fejl udebliver eller på andre måder på arbejdsløshedsområdet eller socialområdet begår nogle fejl?
Karen Hækkerup (S), 2014-05-13:
Jeg er blevet bedt om at hjælpe med at lave et ændringsforslag, og vi har været lidt i dialog, for jeg ville selvfølgelig altid gerne hjælpe med at lave ændringsforslag, men vi har ikke kunnet finde ud af at få afgrænset, hvornår en straf skal tælle dobbelt til en rocker eller et bandemedlem.
Martin Lidegaard (RV), 2019-04-02:
Jeg ved ikke, hvor bevidst det er, men man kan jo sige, at hvor EU har påtaget sig rollen ved at have en fast hånd over for Rusland i form af sanktioner målrettede såvel som generelle i forhold til Ukraine og flere andre ting, som Rusland har gjort sig skyldig i, har de her fire organisationer på hver deres vis forsøgt også at have en udstrakt hånd, ikke bare til det russiske regime, men også til det russiske folk.
Per Larsen (KF), 2024-01-18:
Hvis Enhedslisten og ordføreren, hr. Søren Egge Rasmussen, specielt er ude efter de hollandske bomtrawlere, som også kaldes spøgelsesskibe, og som har slukket for AIS-udstyret, så de ikke kan spores og ingen kan se, hvor de fisker, så er vi Konservative selvfølgelig helt med.
Per Clausen (EL), 2011-04-26:
På trods af det fastholder man de her særligt lave ydelser, ja, man strammer oven i købet op på reglerne, og man har sådan set sendt en ikke ubetydelig del af de danske arbejdsløse ud på en glidebane i retning af, at de kan ende på, ikke kontanthjælp, for børnefamilier vil typisk være gift, men i en situation, hvor den person, der ryger ud af dagpengesystemet, formentlig ikke får en krone, når det sker.
Jesper Langballe (DF), 2006-05-10:
Men tingene hænger jo sammen, og man kan ikke bare skære en lille firkant ud af tilværelsen og diskutere den isoleret, så det, jeg prøvede at sige, var, at det alligevel har med tilstrømningen at gøre, for det vil igen give los på tilstrømningen, og at have kontrol med tilstrømningen er for os en fuldstændig uopgivelig forudsætning for en vellykket integration.
Carsten Hansen (S), 2013-11-14:
For så vidt angår de elementer i lovforslaget, der skal bidrage til at øge trygheden i de udsatte boligområder, har jeg hørt et enkelt parti, nemlig Enhedslisten med Hr. Lars Dohn som ordfører, tage afstand fra den del, mens resten af Folketinget er rigtig glade for det.
Anni Matthiesen (V), 2017-03-24:
Jeg ved godt, at det kan være noget, som vi politikere kan have lidt vanskeligt ved at blande os i, men jeg vil sige, at jeg tror, at det med at sikre den lokale skole hænger rigtig tæt sammen med, at man lokalt hele tiden har fokus på at tiltrække nye borgere og for den sags skyld udvikle hele lokalsamfundet og i sidste ende også at sikre, at der kommer flere børn til, så skolen ikke lukker af den grund.
Marianne Jelved (RV), 2004-10-07:
Det, der er helt afgørende for Det Radikale Venstre, som det burde være for et hvilket som helst parti i Folketinget, er, at Danmark helt utvivlsomt overholder internationale konventioner, at Danmark fastholder nogle grundlæggende retsprincipper, som hører til i en retsstat, at der er åbenhed og gennemskuelighed i forvaltningen, at lovgiverne har mulighed for at følge med i, hvordan lovene overhovedet virker i praksis, at vi ikke er i en situation, som er næsten kafkask, hvor Integrationsministeriet lover at overvåge Integrationsministeriet.
Frank Aaen (EL), 2009-12-03:
Jeg vil i øvrigt også gøre opmærksom på, at langt de fleste af de lande, som vi taler om at der kan komme konflikter i, er lande med et meget svagt udviklet luftvåben, og der mener jeg slet ikke, at vi skal bruge om ikke alle vores penge så en meget stor del af vores penge på at indrette os på den slags operationer.
Frank Jensen (S), 1999-10-27:
Men der er lang vej endnu i oprydningen efter den økonomiske kriminalitet, der fandt sted på det område. Nu får vi også grov momssvig ind i straffeloven, og jeg mener, at vi ved, at det gøres til en overtrædelse af straffelovgivningen, når man laver forsætlig grov momssvig, også her får præciseret, at det er en alvorlig kriminalitet. Og det er jo her ofte mennesker, der begår den rent forsætligt.
Katrine Daugaard (LA), 2024-11-08:
Men da udviklingen i kommunernes omgørelsesprocenter bestemt ikke var blevet bedre i løbet af de 4 år, så man sig nødsaget til at indføre en skærpelse, så der lå altså tungtvejende årsager bag, at Folketinget indførte lovkravet om, at kommunalbestyrelserne skulle komme ud af starthullerne og påtage sig et mere direkte ansvar for at rette op på den katastrofale udvikling, som var i gang på det sociale område.
Johanne Schmidt-Nielsen (EL), 2013-12-17:
Altså, jeg tænker på det massive dyneløfteri, socialrådgiverne i landets kommuner skal ud i, når de skal tjekke, om folk, der har adresse samme sted, nu også er i et ægteskabslignende forhold, og hvad det ægteskabslignende forhold i øvrigt går ud på.
Marlene Harpsøe (DF), 2017-12-01:
Og jeg kan ikke udelukke, at der sidder en Rasmus eller en Sofie derude, som er superskarpe til det praktiske, det kan endda være, at de er supertalenter til det praktiske, og at man på skolen måske vurderer, at lige præcis det, at de får lov til at starte på en erhvervsuddannelse, er det, der gør, at de socialt og personligt bliver løftet det sidste stykke.
Jesper Langballe (DF), 2003-01-21:
Det er afgørende, at det historikerarbejde, som nu forhåbentlig snart kan gå uhindret i gang, på den ene side er opsat på at punktere myter vedrørende den kolde krig, uanset af hvilken art de er, og på den anden side samtidig med ildhu er opsat på at bringe kendsgerningerne frem og sætte dem i et kritisk perspektiv.
Jørgen Arbo-Bæhr (EL), 2005-05-18:
Her fremgår det, at et antal personer har fået afslag på deres ansøgning om dansk indfødsret: »PET« – Politiets Efterretningstjeneste – »kan uden offentlig indsigt og uden konkret begrundelse forhindre, at ansøgere får tilkendt dansk statsborgerskab.«
Jesper Langballe (DF), 2010-01-26:
Det er egentlig mærkeligt at høre hr. Kamal Qureshi, for jeg har under den her debat siddet og tænkt på, at jeg synes, det er hr. Kamal Qureshi, der bevæger sig i nogle abstrakte tåger og fuldstændig uden jordforbindelse, fordi hr. Kamal Qureshi ikke har noget som helst forhold til Danmarks eller Nordens historie.
Troels Lund Poulsen (V), 2017-11-15:
Jeg synes jo, vi alle har et ansvar, både staten, men jo også vores samfund, for at tage hånd om nogle af dem, som har det sværest, og som måske har begrænsede ressourcer, og jeg synes jo, det giver god mening, at vi kan diskutere det i de forligskredse, som berører nogle af de her felter.
Kathrine Olldag (RV), 2019-11-15:
Så når de danske virksomheder og selskaber rent faktisk har brugt de gældende regler i rigtig mange år og derved hverken tabt deres konkurrenceevne eller noget som helst andet ved det, hvordan kan det så være, at vi alligevel oplever, at indførelsen af en substanstest vil give det her mindreprovenu?
Lars Løkke Rasmussen (V), 2014-06-10:
Hver gang regeringen har været parat til at tage et skridt i den rigtige retning – lavere selskabsskat, højere beskæftigelsesfradrag, lavere topskattegrænse, lavere afgifter – så har vi været der, taget ansvar og gjort skridtene længere end oprindelig foreslået.
Thomas Adelskov (S), 2004-03-16:
At regeringen nu er enig med Socialdemokratiet i, at det her er et meget stort problem, skal der ikke være nogen kritik af, for det har vi jo i lang tid prøvet at få regeringen til at forstå, bl.a. beskæftigelsesministeren, der jo er citeret umådelig mange gange for at sige, at vi i Socialdemokratiet var mørkemænd og talte arbejdsløsheden op osv. Nu forstår jeg, at vi taler samme sprog, og at det er et stort problem.
Frederik Vad (S), 2024-10-24:
I Socialdemokratiet er vi godt tilfredse med, at vi kan pulje de her mindre, tekniske justeringer og tilpasninger af reglerne på udlændinge- og integrationsområdet i et eller to større lovforslag i løbet af en folketingssamling i stedet for at brede de mindre elementer i lovforslaget ud på en række forskellige lovforslag.
Torben Hansen (S), 2004-11-10:
Jeg mener rent faktisk, at hr. Keld Albrechtsens spørgsmål er delt op i to spørgsmål, nemlig hvilke initiativer regeringen så også påtænker i anledning af, at hele svineproduktionen faktisk ifølge landbrugets egne oplysninger bliver udvidet med 20 pct. frem til 2015.
Bjarne Laustsen (S), 2010-04-27:
Jeg tror da, at der, når man i dag er fremme ved måske 1.200 køer eller sådan noget pr. bedrift, er nogle fysiske vanskeligheder, som jeg også har lagt øre til, både med hensyn til hvor langt ude afgræsningen er, og at de træder jorden op uden for stalden osv.
Tove Videbæk (KRF), 2002-02-08:
En børnemiljølov skal omfatte såvel det fysiske som det psykiske miljø, børn vokser op i, og her tænkes der på fysiske betingelser som støj, indeklima, kvadratmeter og ergonomi og på den anden side psykiske forhold som mobning, relationer, indflydelse, anerkendelse og respekt.
Per Clausen (EL), 2015-05-12:
Jeg vil i hvert fald sige, at dem, som nu antyder, at det godt kunne komme på tale, i hvert fald ikke skal henvise til de eksisterende sameksistensregler, fordi der sådan set var meget bred enighed blandt de partier, der forhandlede det i sin tid, om, at de trængte til en opstramning.
Svend Auken (S), 2001-05-23:
Jeg kan helt bekræfte fru Pernille Blach Hansens vurdering og gerne gentage mit tilbud til hr. Hans Christian Schmidt om, at næste gang, Venstre kommer med forslag på landbrugsområdet, skatteområdet, trafikområdet osv. og ønsker teknisk bistand til at lave en seriøs bæredygtighedsvurdering af forslagene, så stiller regeringen gerne op til det.
Alex Ahrendtsen (DF), 2012-03-23:
Det er jo aldeles glimrende i en tid, hvor det er knapt med ressourcer, og hvor der bliver fyret virkelig mange skolelærere, og hvor der bliver lukket skoler, at vi måske kan opretholde skoler og endda ansætte flere lærere, fordi der pludselig kommer penge tilbage til normalsystemet.
Jeppe Kofod (S), 2002-01-23:
Jeg går ud fra, at regeringen er hundrede procent enig i, at menneskerettighederne er noget udeleligt, noget ukrænkeligt, noget, man selvfølgelig støtter sig på uanset politisk baggrund og farve, men der kan jo være andre partier, der har andre holdninger til det her spørgsmål.
Klaus Kjær (DF), 2001-05-10:
Men vi kan ikke støtte forslaget, fordi man vælter afgiftsfritagelsen og dermed provenutabet over på fossilbaserede brændstoffer. Pil finansieringsforslaget ud, og vi vil meget gerne medvirke til under finanslovforhandlingerne at finde de 1½ mia. kr., som er nødvendige for at give et sådan tilskud til disse miljøvenlige brændstoffer.
Lars Løkke Rasmussen (M), 2023-11-14:
Altså, jeg synes, og jeg skal prøve at være meget diplomatisk – det er noget, jeg fortsat øver mig på – at det må understreges, at det er legitimt for alle dele af rigsfællesskabet at forholde sig til Arktis, uanset hvad der statuerer kongeriget som arktisk stat, fordi alle dele er påvirket af det.
Line Barfod (EL), 2006-01-26:
Det har man gjort frem for at holde fast i den politik, som der tidligere var bred enighed om i Danmark igennem 30 år, nemlig at vi ikke ville sætte flere folk i fængsel, og at vi uanset hvordan kriminalitetsudviklingen gik i samfundet, havde det samme antal siddende i fængslerne, frem for bare at åbne for, at vi sætter flere og flere ind bag tremmer.
Nikolaj Villumsen (EL), 2012-12-17:
Så jeg vil bare høre ordføreren, om ordføreren kan bekræfte, at ingen af de ni punkter, som Dansk Folkeparti mødte op med til finanslovforhandlingerne, handlede om dagpengeperioden, tilbagerulning af forringelser eller midlertidige løsninger for dem, der står til at falde ud af systemet.
Keld Albrechtsen (EL), 1998-04-16:
Det har vi jo, det er jo en del af vores virkelighed, og noget af det, der er berigende for et samfund som det danske, er, at vi har flere kulturer, som kan leve sammen, og at vi netop på det kulturelle område virkelig kan være med til at berige tingene og give alle sider, alle kulturer en mulighed for at udveksle, om jeg så må sige, de positive dele, de har at bidrage med.
Morten Homann (SF), 2003-12-11:
Så vil jeg til sidst blot stilfærdigt ærgre mig lidt over, at de to partier, der sammen med regeringen gør den her lovændring mulig, nemlig Dansk Folkeparti og Det Radikale Venstre, ikke har følt sig kaldet til at gøre det klart for den undrende befolkning, hvorfor det her var en nødvendighed.
Keld Albrechtsen (EL), 2004-11-24:
Så kan vi have en lang diskussion om, hvad det er for nogle penge, og det kan vi vende tilbage til og få opklaret i udvalgsarbejdet, men der ligger altså et større regnestykke, som er meget indviklet, det medgiver jeg, men som til syvende og sidst viser, at pengene stammer fra fremrykning af midler i Landsbyggefonden.
Rikke Hvilshøj (V), 2006-05-18:
Jeg finder det ikke overraskende, at der er asylansøgere, som er uenige i et afslag og derfor ikke vil respektere Flygtningenævnets afgørelser, men jeg finder det overraskende og også uforståeligt, at der er partier i Folketinget, som er klar til at underkende Flygtningenævnets kompetence og dermed nævnets faglighed.
Helle Sjelle (KF), 2010-07-02:
Nej, det, jeg er langt mere bekymret for, er, hvis det ulykkelige skulle ske, at Socialdemokratiet m.fl. skulle komme til magten, og at den plan, som er fremlagt, og som hverken er fugl eller fisk, bliver til virkelighed, for der aner man reelt virkelig ikke, hvad det er, man har med at gøre.
Peter Hummelgaard (S), 2024-04-26:
Man har været villig til både gennem strafskærpelser, gennem ressourcer og gennem beføjelser og værktøjer til politiet at give dem de bedst tænkelige forudsætninger for at bekæmpe den organiserede kriminalitet, samtidig med at vi har ført en markant anderledes udlændinge- og migrationspolitik, end man har i Sverige.
Sjúrður Skaale (JF), 2025-03-28:
Den bygger på kristendommen, på idéen om, at herre og slave har lige meget værdi som mennesker, på påbud som: Mæt de sultende, giv de tørstige at drikke, klæd de nøgne, hus de hjemløse, plej de syge – på Bjergprædiken og på historien om den barmhjertige samaritaner og den rige mand og Lazarus, men samtidig på idéen om personlig frihed.
Karen Hækkerup (S), 2014-05-20:
For det første: Når jeg ikke har villet ulejlige Enhedslisten med mange møder i den her anledning, var det, fordi Enhedslisten meget tydeligt meldte ud og sagde, at man sådan set ikke var interesseret i at lægge stemmer til sådan en lov, fordi man betragtede det som social dumping.
Marianne Jelved (RV), 1999-10-27:
Vi lavede pinsepakken og dæmpede væksten i Danmark via finanspolitikken og strukturpolitikken. Det samme må Irland, Spanien og Portugal gøre, og det ville de også have gjort, selv om de ikke havde været med i euroen, for alternativet ville have været, at de havde været med i EMS'en.
Lotte Rod (RV), 2020-11-25:
Men først er der mit spørgsmål her: Hvordan mener ministeren at den nye børneforskning skal styrke grundfagligheden hos pædagogerne, og hvordan vil ministeren sikre, at forskningen er nysgerrig på pædagogernes samspil med børnene og ikke forsøger at sætte faglighed på formel og derved fratage pædagogerne deres faglige dømmekraft?
Eyvind Vesselbo (V), 2004-05-04:
O.k., så er vi enige om det, og så har vi forstået det på samme måde. Det er jo en mærkværdig fremstilling her at spørge, om det er rimeligt, at der er forskel på forskellige støtteordninger, for hele den danske teaterpolitik går jo netop ud på, at forskellige teatre får forskellige tilskud. Børneteatres forskellige genrer får forskellige tilskud.
Lars Barfoed (KF), 2012-12-12:
Men samtidig vil jeg gerne understrege, at Det Konservative Folkeparti også har den klare opfattelse, at der må være grænser for integration, at der må være grænser for fælles regler, grænser for fælles politik, og grænsen må gå nogenlunde der, hvor det ikke giver nogen god mening at have fælles regler, hvor der ikke er sådanne fælles udfordringer og muligheder, så vi skal have fælles regler og fælles politik, men hvor landene lige så godt kunne have egne regler og egen politik.